
PËR KUSHTET, KRITERET E PËRPUNIMIT DHE KOHËN E MBAJTJES SË TË DHËNAVE PERSONALE

Në mbështetje të pikës 3, të nenit 16 dhe të pikës 3, të nenit 24, të ligjit nr. 60/2016, “Për sinjalizimin dhe mbrojtjen e sinjalizuesve”, Komisioneri për të Drejtën e Informimit dhe Mbrojtjen e të Dhënave Personale (në vijim “Komisioneri”), 

UDHËZON:

Përcaktimin e kushteve, kritereve të përpunimit dhe kohën e mbajtjes së të dhënave personale prej njësive përgjegjëse të çdo autoriteti publik dhe subjekti privat, si dhe ILDKPKI-së, sipas ligjit nr. 60/2016, “Për sinjalizimin dhe mbrojtjen e sinjalizuesve”. 
KREU I
RREGULLA TË PËRGJITHSHME

1. Në zbatim të ligjit nr. 9887/2008, “Për mbrojtjen e të dhënave personale”, i ndryshuar, çdo autoritet publik dhe subjekt privat në të cilët caktohet një njësi përgjegjëse, sipas ligjit nr. 60/2016, “Për sinjalizimin dhe mbrojtjen e sinjalizuesve”, si dhe ILDKPKI-së, është kontro-llues, sepse përpunon të dhëna personale.
2. Çdo subjekt i të dhënave personale, i përfshirë në sinjalizim apo çdo palë pjesëmarrëse në procesin e hetimit administrativ, gëzon të drejtat e parashikuara në legjislacionin për mbrojtjen e të dhënave personale për çdo përpunim të pretenduar se është kryer në mënyrë të paligjshme. 
3. Në çdo rast, kur njësia përgjegjëse përpunon të dhëna sensitive për interes të rëndësishëm publik, përpara bërjes publike të informacionit, kontrolluesi duhet të kërkojë autorizimin e Komisionerit sipas nenit 7.2/c, të ligjit nr. 9887/2008, “Për mbrojtjen e të dhënave personale”, i ndryshuar.
4. Çdo kontrollues, përpara përpunimit të të dhënave personale nga njësia përgjegjëse, plotëson dhe depoziton, pranë Zyrës së Komisionerit, njoftimin ose bën përditësimin e tij, sipas neneve 21 dhe 22, të ligjit nr. 9887/2008, “Për mbrojtjen e të dhënave personale”, i ndryshuar.
5. Termat e përdorur në këtë udhëzim kanë të njëjtin kuptim me atë të ligjit nr. 9887/2008, “Për mbrojtjen e të dhënave personale”, i ndryshuar.

KREU II
MASAT E SIGURISË SË TË DHËNAVE PERSONALE DHE KONFIDENCIALITETI

6. Çdo kontrollues përcakton në rregulloren e veçantë për mbrojtjen e të dhënave personale dhe ruajtjen e sigurisë së tyre, masa organizative dhe teknike të përshtatshme me natyrën e përpunimit të të dhënave personale, të cilat duhen marrë dhe zbatuar nga njësia përgjegjëse. 
7. Përpunimi i të dhënave personale bëhet, veçanërisht, në përputhje me këto masa sigurie: 
a) aksesi në të dhënat personale duhet të ushtrohet nga njësia përgjegjëse;

b) çdo veprim i kryer me të dhënat personale duhet të dokumentohet; 
c) çdo veprim i kryer për të transmetuar të dhënat personale në organe të tjera, duhet të jetë i dokumentuar dhe i gjurmueshëm;
ç) ndalohet kopjimi, modifikimi, korrigjimi, fshirja dhe çdo veprim tjetër i paautorizuar me të dhënat personale gjatë transmetimit të tyre në sisteme ose gjatë transportimit të dosjeve përkatëse; 
d) mosfunksionimi i sistemeve në rastet e përpunimit të të dhënave, duhet të jetë i raportuar dhe të dhënat duhet të ruhen dhe të mos cenohen;
dh) për kontrolluesit rekomandohet certifikimi i sistemeve të menaxhimit të sigurisë së infor-macionit, të të dhënave personale dhe mbrojtjes së tyre, në përputhje me legjislacionin për mbrojtjen e të dhënave personale.
8. Punonjësit në njësinë përgjegjëse dhe në ILDKPKI, që vihen në dijeni me të dhënat e përpunuara, gjatë ushtrimit të funksioneve të tyre, detyrohen të nënshkruajnë deklaratën e konfi-dencialitetit për të ruajtur konfidencialitetin dhe besueshmërinë e informacionit me të cilin njihen edhe pas përfundimit të funksionit. Këto të dhëna nuk përhapen, përveç rasteve të parashikuara me ligj. 
Shkelja e detyrimit të konfidencialitetit përbën vepër penale, të parashikuar nga neni 122 i Kodit Penal. 
9. Për përpunimin e të dhënave personale në mënyrë manuale, zbatohen dispozitat e mëpo-shtme:
 a) Të gjitha dokumentet e përpunuara në mënyrë manuale ruhen të sigurta për të parandaluar përhapjen e të dhënave personale, shkatërrimin, humbjen e paligjshme ose aksidentale, si në vendin e punës ashtu edhe gjatë transmetimit të tyre; 
b) Vënia në dispozicion e kopjeve të kërkuara, mund të kryhet me kusht që të jetë i mundur gjurmimi i përdorimit të tyre të mëtejshëm deri në shkatërrimin ose anonimizimin e tyre.
10. Njësia përgjegjëse dhe ILDKPKI-ja, në përmbushje të ligjit nr. 60/2016, në çdo rast zbaton edhe udhëzimin e Komisionerit nr. 21, datë 24.9.2012, “Për përcaktimin e rregullave për ruajtjen e sigurisë së të dhënave të përpunuara nga kontrolluesit e mëdhenj”, i ndryshuar.



KREU III
AFATI I MBAJTJES SË TË DHËNAVE PERSONALE

11. Të dhënat personale në dokumentacion mbahen për një periudhë 60 ditë, që i korre-spondon marrjes së vendimit të përfundimit të hetimit administrativ.
12. Të dhënat personale në dokumentacion shkatërrohen menjëherë pas marrjes së vendimit për mosfillimin e hetimit administrativ.
13. Ndryshe nga parashikimi në pikat 11 dhe 12 të këtij udhëzimi, kontrolluesi mund të rivlerësojë vetëm një herë kohën e mbajtjes së të dhënave dhe njëkohësisht për këtë njofton subjektin e të dhënave apo palët në proces. Çdo shtyrje në afat për mbajtjen e të dhënave duhet të jetë e arsyetuar.
14. Pas përfundimit të periudhës së mbajtjes së të dhënave, subjekti i të dhënave bëhet i paidentifikueshëm nga të gjitha sistemet aktive të përpunimit të të dhënave, automatik apo manual. 
15. Me mbarimin e periudhës së mbajtjes, dokumentet, të cilat nuk administrojnë të dhëna personale, arkivohen në rast se ekziston një detyrim i tillë ligjor, ndërsa dokumentet që administrojnë të dhëna personale:
i) shkatërrohen fizikisht; ose 
ii) bëhen anonime në mënyrë të pakthyeshme.

KREU IV
DISPOZITA TË FUNDIT

16. Moszbatimi i kërkesave të këtij udhëzimi është objekt i sanksioneve të ligjit nr. 9887/2008, “Për mbrojtjen e të dhënave personale”, i ndryshuar.
17. Për zbatimin e këtij udhëzimi ngarkohen kontrolluesit e përcaktuar në pikën 1 të tij.
Ky udhëzim hyn në fuqi pas botimit në Fletoren Zyrtare. 
KOMISIONERI
Besnik Dervishi

